Sotsiaalministeerium saatis pressiteatena laiali fakte käesoleva aasta 5. juunil täies mahus jõustuva tubakaseaduse kohta.  Siinkohal annan neist mittesuitsetajana ning suitsetamise täieliku keelustamise pooldajana hea meelega väikese ülevaate.  Alates juuni algusest piirab tubakaseadus suitsetamise senisest rangemalt ruumides, eriti vaba aja veetmise kohtades, et kaitsta mittesuitsetajate - nii töötajate kui ka külastajate - tervist passiivse  suitsetamise eest. Senine teenindusruumide eraldamine suitsetajatele ja mittesuitsetajatele ega ka ruumide üldventilatsioon seda ei taga.  Seaduse jõustumisel tohib kasiinodes ja toitlustuskohtades, sealhulgas baarides, suitsetada vaid siis, kui suitsetajatele on olemas eraldi ruum (ja sellele on kehtestatud üliranged nõuded... muuhulgas ei tohi sinna kaasa võtta sööki-jooki). Suitsetada võib ka suvehooajaks ehitatud välisterrassil.   Kui inimene rikub seadust ja suitsetab toitlustuskohas, siis peab ettevõtte töötaja selle inimese korrale kutsuma. Kui inimene ei lõpeta suitsetamist, siis peab töötaja kutsuma politsei, kes võib seaduserikkujat trahvida kuni 1200-kroonise trahviga.  Kui ettevõte rikub tubakaseadust ja laseb inimestel toitlustusasutuses suitsetada, siis võib talle  määrata kuni 30.000-kroonise rahatrahvi.  Suitsetamine on juba praegu sotsiaalministeeriumi teatel keelatud töökohtades, jalakäijate tunnelites ja korterelamu trepikodades. Keelu rikkujale võib määrata kuni 1200-kroonise trahvi.  Alaealisele võib suitsetamise, tubakatoodete omamise või omandamisega vahelejäämisel määrata kuni 600-kroonise trahvi, alaealise ahvatlemise, ähvardamise või muud moodi mõjutamise eest tubakatoote tarvitamist alustama või suurendama võib saada trahvi kuni 18.000 krooni.  Alaealisele suitsu ostmise või pakkumise eest saab trahvida kuni 6000 krooniga.  Tubakaseadus vähendas ka sigarettide tõrvasisaldust. Kui enne oli lubatud sigarettide müük maksimaalse tõrvasisalduse 12 ja nikotiinisisaldusega 1,2 mg sigareti kohta, siis sellest aastast vähenesid need vastavalt 10 ja kuni 1 mg sigareti kohta.  Sotsiaalministeerium märgib, et Eestis on hinnanguliselt 355.000 regulaarset suitsetajat ning iga päev sureb suitsetamise tagajärjel kümme inimest.  Minul on uue  keeluseaduse üle väga hea meel - esiteks ei pea ma enam baarides-pubides lõunat süües oma tervist rikkuma ja teiseks saan ma linnas lastega ringi kolades minna nendega esimesse ettejuhtuvasse toitlustusasutusse mahla jooma ja kooki sööma ning seda ilma, et ma nad passiivse suitsetaja staatusesse seaks.   Suitsetajatel soovitan ma aga see tervistkahjustav ja ka muidu äärmiselt nõme harjumus maha jätta. Olen seda ise omal ajal teinud ja tean, et see on võimalik. Tuleb lihtsalt asi tõsiselt ette võtta ja vähem vinguda.  Ma loodan, et järgmise sammuna hakatakse suitsetajatele kehtestama mittesuitsetajatest kõrgemat tervisemaksu ning visiiditasu, sest ei saa ju pidada normaalseks olukorda, kus vabatahtlikult oma tervist rikkuva inimese elushoidmiseks tuleb raha välja laduda tervislikult elavatel kaaskodanikel.  Suitsetamisest loobumise nõustamise kabinettide nimekirja leiad  siit ja kui sa vajad loobumiseks põhjust, siis loe tähelepanelikult läbi  see ja see. Mõningaid asiseid nõuandeid leiad aga siit ja siit.